Id-difensur xellugi ta’ AC Milan Theo Hernandez iddiskuta diversi temi relatati mat-team li jilgħab miegħu. Fuq kollox, il-player ta’ 22 sena semma’ lill-ex difensur tar-Rossoneri, Paolo Maldini, li hu l-idolu favorit tiegħu. Hu qal li sa minn meta kien żgħir kien jitgħaxxaq jarah jilgħab u jinsab kuntent li qed jilgħab f’dipartiment li hu kien il-leader assolut fih. Hernandez ma naqasx li jsemmi ż-żmien sabiħ li għaddej mar-Rossoneri fejn sostna li jinsab għal qalbu ferm. Hu semma’ li wara l-wasla ta’ Zlatan Ibrahimovic, l-affarijiet bdew jiċċaqalqu wara bidu diżastruż. Finalment huwa xtaq li jkompli l-futur tiegħu ma’ dan il-club minħabba li l-partitarji jħobbuh filwaqt li jħossu parti minn familja kbira ta’ kollegi u diriġenti mill-aqwa.